Deċiżjoni tal-Kunsill
ta' l- 14 ta' April 2005
li tawtorizza lill-Istati Membri biex jirratifikaw fl-interessi tal-Komunità Ewropea l-Konvenzjoni ta' l-Organizzazzjoni Internazzjonali tax-Xogħol dwar id-Dokumenti ta’ Identità tal-Baħrin (Konvenzjoni Nru 185)
(2005/367/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, b’mod partikolari l-Artikolu 62(2)(b)(i), flimkien ma' l-ewwel sentenza ta’ l-ewwel subparagrafu ta’ l-Artikolu 300(2) u l-ewwel subparagrafu ta’ l-Artikolu 300(3) tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Il-Komunità Ewropea qed taħdem għall-istabbiliment ta’ żona ta’ libertà, sigurtà u ġustizzja bbażata inter alia fuq politika komuni dwar il-viżi.
(2) IL-Konvenzjoni Nru 185 ta’ l-Organizzazzjoni Internazzjonali tax-Xogħol (minn issa ’l quddiem imsejħa "l-ILO") dwar id-Dokumenti ta’ Identità tal-Baħrin (riveduta) kienet adottata fid- 19 ta’ Ġunju 2003 mill-Konferenza Ġenerali ta’ l-ILO mlaqqa’ f’Ġinevra mill-Korp Governattiv ta’ l-Uffiċċju Internazzjonali tax-Xogħol.
(3) Il-Konvenzjoni hawn fuq imsemmija tagħti kontribut siewi għat-titjib tas-sigurtà fis-settur marittimu fuq livell internazzjonali u għall-promozzjoni ta’ kundizzjonijiet ta’ għixien u ta’ xogħol deċenti għall-baħrin, u huwa għalhekk mixtieq li d-dispożizzjonijiet tagħha jiġu applikati ma’ l-ewwel opportunità. Xi artikoli tal-Konvenzjoni jaqgħu fil-kompetenza tal-Komunità fil-qasam tal-viżi.
(4) Il-Komunità ma tistax tirratifika l-Konvenzjoni, l-Istati Membri biss jistgħu jkunu partijiet fiha.
(5) Il-Kunsill għandu għalhekk jawtorizza lil dawk l-Istati Membri li huma marbuta bir-regoli tal-Komunità dwar il-viżi bbażati fuq it-Trattat biex jirratifikaw il-Konvenzjoni fl-interessi tal-Komunità, taħt il-kondizzjonijiet stabbiliti f’din id-Deċiżjoni.
(6) Skond l-Artikolu 1 tal-Protokoll dwar il-pożizzjoni tar-Renju Unit u l-Irlanda anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, l-Irlanda u r-Renju Unit m’humiex partijiet għall-adozzjoni ta’ din id-Deċiżjoni. B’konsegwenza, u bla ħsara għall-Artikolu 4 tal-Protokoll, din id-Deċiżjoni la tapplika għall-Irlanda u lanqas għar-Renju Unit.
(7) Skond l-Artikolu 4 tal-Protokoll dwar il-pożizzjoni tad-Danimarka annessa mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka hija waħda mill-indirizzati ta’ din id-Deċiżjoni,
ADOTTA DIN ID-DEĊIŻJONI:
Artikolu 1
L-Istati Membri huma awtorizzati biex jirratifikaw il-Konvenzjoni dwar id-Dokumenti ta’ Identità tal-Baħrin, adottata fid- 19 ta’ Ġunju 2003.
It-test tal-Konvenzjoni huwa mehmuż ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri skond it-Trattat li jistabbilixxi l-Komunità Ewropea.
Magħmula fi Brussels, 14 ta' April 2005.